<classify> WAKATI Jeshi la Kenya likithibitisha kuuawa kwa wanajeshi watatu wa Marekani katika shambulizi la kigaidi kwenye Kambi ya Simba eneo la Manda Bay Mjini Lamu siku ya Jumapili, watu watatu wamekamatwa wakijaribu kuingia katika kambi ya kijeshi ya Uingereza mjini Nanyuki nchini Kenya jana.Wanamgambo wa kundi la kigaidi la Al Shabaab juzi, waliishambulia kwa makombora Kambi ya Simba, ambapo mbali ya kuuwa wanajeshi watatu wa Marekani, pia walinzi wawili raia wa Kenya waliuawa.Hali ya wasiwasi imetanda nchini Kenya, kutokana na mfululizo wa matukio ya kigaidi, yanayolenga kambi za majeshi ya kigeni, zinazotumiwa pia na majeshi ya Kenya. Mapema jana, Jeshi la Kenya KDF lilithibitisha kuwa katika shambulizi la Jumapili, lililofanywa na Al Shabaab, wanajeshi watatu wa Marekani na walinzi wawili wa nchi hiyo waliuawa.Katika taarifa yake, Jeshi la Kenya lilisema pia kuwa wanajeshi wawili wa Marekani, wanaofanyakazi katika kitengo cha ulinzi walijeruhiwa katika shambulio hilo, lililotokea karibu na mpaka wa Somalia.Kwa mujibu wa jeshi hilo, wanamgambo wanne wa Al-shabab, waliuawa katika kujibu shambulizi hilo katika kambi ya Simba iliyoko eneo la Hindi Magogoni pembezoni mwa kisiwa cha Lamu.Mbali na kugharimu maisha ya wanajeshi watatu wa Marekani, mashambulizi hayo ya Al Shabaab katika kambi ya Simba yamesababisha uharibifu mkubwa kwa upande wa Jeshi la Kenya na Jeshi la Marekani. Miongoni mwa uharibifu uliosababishwa na magaidi hao ni kuharibiwa kwa ndege nne za kijeshi, mbili za Kenya na nyingine mbili za Marekani. Hali hiyo ilileta hofu kubwa kwa wakazi wa mji wa Lamu walioshuhudia.Nilisikia sauti ya risasi nikamuamsha mwenzangu, tukaingia uvunguni mwa kitanda kwa sababu risasi zilikuwa zinalia juu ya paa la nyumba, nikaenda chumba cha watoto cha kulala, nikawakuta wanalia na ndipo baba yao akanza kuwatuliza, alisema mkazi wa Lamu aliyeomba asitajwe jina na kuongeza: Risasi ziliendelea kulia, hivyo kukawa hakuna wa kutoka nje, hakuna kwenda mahali popote katika nyumba unaona moto tu kwenye kambi, alisema.Shambulio hilo limetokea ikiwa ni siku tatu tu, tangu kufanyika kwa shambulizi jingine lililolenga basi, lililokuwa likitokea Mombasa kuelekea Lamu siku ya Alhamisi, ambapo watu wanne waliuawa.Haya matatizo ambayo yametokea kuanzia juzi magari kupigwa na jana maeneo karibu na uwanja wa ndege kushambuliwa wakati huu ambao shule zinafunguliwa inatutia hofu, alisema Misbaa Aboubakar.Katika taarifa yao iliyotolewa jana, al-Shabab walidai kuwa wamewaua wanajeshi wengi wa Marekani na Kenya na kujeruhi wengine wengi katika kambi hiyo. Lakini taarifa iliyotolewa na Marekani, ilipuuza shambulizi hilo na kudai kuwa lilidhibitiwa.Christopher Karns, msemaji wa kitengo cha Jeshi la Marekani Afrika, amekanusha taarifa hizo na kusema huo ni uzushi wa kukuza mambo. Kambi ya Simba katika mji wa Lamu ina wanajeshi wa Marekani wapatao 100, wakiwa na jukumu la kupambana na magaidi katika pembe ya Afrika katika nchi za Somalia na Djibout.Msemaji wa Polisi nchini Kenya, Charles Owino, alisema uchunguzi unaendelea kujua kama shambulizi hilo, lina uhusiano na mashabulizi ya Marekani nchini Iraki yaliyomuua Kamanda Qasem Soleiman wa Iran.  <topic>: KITAIFA 